ፈረንሳይ ለኢትዮጵያ የ70 ሚሊዮን ዩሮ ብድር ልትሰጥ ነው
 ፈረንሳይና ኢትዮጵያ የ70 ሚሊዮን ዩሮ የብድር ስምምነት ተፈራረሙ፡፡ 70 ሚሊዮን ዩሮው ለሁለት ፕሮጀክቶች ማስፈፀሚያ እንደሚውል ነው የገንዘብና ኢኮኖሚ ልማት ሚኒስቴር ያስታወቀው፡፡የመጀመሪያው የብድር ስምምነት 50 ሚሊዮን ዩሮ ሲሆን ይህም ለደብረዘይት፣ ዱከም፣ ሞጆና ጊንጪ መስመሮች የሃይል ማስተላለፊያ መስመር ግንባታ ፕሮጀክት ማስፈፀሚያ የሚውል ነው፡፡የፈረንሳይ መንግስት የሃይል መሰረተ ልማቷ በፈጣን  ሁኔታ  በማደግ ላይ ላለችው ኢትዮጵያ ይህንን መሰሉን ድጋፍ ማድረጉ ኩራት ይስማዋል ሲል በኢትዮጵያ የፈረንሳይ ኤምባሲ በመግለጫው  አመልክቷል፡፡ይህ ስምምነትም 200 ሜጋ ዋት የሚያመነጨውን የአሸጎዳን የንፋስ ሃይል ማመንጫ ፕሮጀክት ለማስፈፀም የፈረንሳይ መንግስት የሰጠውን የ45 ሚሊዮን ዩሮ ብድር  ተከትሎ  የተደረገ  ሁለተኛው የብድር ስምምነት ነው፡፡ቀሪው 20 ሚሊዮን ዩሮ ደግሞ በአዲስ አበባ ከተማ አስተዳደር ያላውን የቆሻሻ አወጋጋድ ስርዓትን ለማስፈፀም የሚውል ብድር ነው፡፡ በተለይም በተለምዶ ቆሸ ተብሎ በሚጠራው አካባቢ ያለውን የደረቅ ቆሻሻ ክምችት ራሱን ችሎ በአዲስ መልክ  በሰንዳፋ አካባቢ ወደ ተዘጋጀው የቆሻሻ ማጠራቀሚያ ቦታ ለማዛወር፣ ለመገንባትና ቆሻሻው መልሶ ጥቅም ላይ የሚውልበትን ስርዓት መዘርጋት የሚያስችል ነው ተብሏል፡፡ፕሮጀክቱ ከ2 አመት በኋላ የሚጠናቀቅ ሲሆን ከዚህ በተጨማሪም የፈረንሳይ መንግስት ለአዲስ አበባ ከተማ አስተዳዳር የቴክኒክና የፋይናንስ አቅሙን ለማጎልበት የ500 ሚሊዮን ዩሮ ብድር ሊሰጥ መሆኑን በፊርማ ስነ ስርዓቱ ላይ ተገልጿል ፡፡ስምምነቱን የገንዘብና ኢኮኖሚ ልማት ሚኒስትር አቶ ሶፍያን አህመድና  የፈረንሳይ የውጭ ንግድ ሚኒስቴር ሚሷተር ኒኮል ብሪክ ተፈራርመዋል፡፡በብደር ስምምነቱ የተገኙ የፈረንሳይ የተለያዩ ኩባንያዎች በምስራቅ  አፍሪካ በተለይም  በኢትዮጵያ  ላይ በግብርና ማቀነባበር ላይ ለመሰማራት ፍላጎት እንዳላቸው ገልፀዋል፡፡